કચ્છમાં એક પણ બારમાસી, મોટી નદી નથી. તેથી બહારના પ્રદેશની નદી પર જ નજર દોડાવવાની રહી. સદીઓ પહેલાં સિંધુ કચ્છમાં વહેતી હતી. આજે જ્યાં રણ છે ત્યાં સાગર સમા ભાસતા સિંધુનાં પાણી લહેરાતાં હતાં. ચોખા, ઘઉં, મકાઈ જેવો પાક મોટા પાયે લેવાતો હતો. ભૂકંપના કારણે સિંધુનું વહેણ બદલાયું અને રણ રચાયું, કચ્છ પાણી માટે તરસતો પ્રદેશ બની ગયો. એક સમયે સિંધુના તટપ્રદેશમાં આવતો હોવાથી કચ્છનો પણ તેના પાણી પર હક્ક છે, પરંતુ ભારત- પાકિસ્તાન વચ્ચે વિશ્વ બેંકની મધ્યસ્થીથી સિંધુ જળ કરાર થયા, જે અન્વયે હિમાલયની પૂર્વની ત્રણ નદીઓ સતલજ, બિયાસ અને રાવીનાં પાણી ભારત વાપરે જ્યારે પશ્ચિમની ત્રણ નદીઓ સિંધુ, જેલમ અને ચીનાબનાં પાણીનો પાકિસ્તાન ઉપયોગ કરે તેવું નક્કી થયું. આમ રાષ્ટ્રના હિતમાં કચ્છના હિતનો ભોગ લેવાયો. ભારતના ભાગે આવતી ત્રણે નદીઓનાં પાણી પર રાજસ્થાનનો કોઈ હક્ક ન હોવા છતાં તેને હેરિક બંધમાંથી નીકળતી રાજસ્થાન (ઇંદિરા) કેનાલ દ્વારા પાણી અપાઈ રહ્યું છે. ઉપરાંત નર્મદા નદી પર પણ રાજસ્થાનનો અધિકાર ન હોવા છતાં તેને પાણી અપાઈ રહ્યાં છે. અત્યારે કેન્દ્ર સરકારે ભારત જે પાણી વાપરી શકતું નથી અને જે પાકિસ્તાનમાં વહી જાય છે તે અટકાવવા માટે શાહપુર કંડી પર બંધ બાંધવા કાર્યવાહી શરૃ કરી છે ત્યારે આ વધારાના પાણી કચ્છને તેના હક્કના સિંધુના પાણીની અવેજીમાં રાજસ્થાન કેનાલ કચ્છ સુધી લંબાવીને આપવાની માગ જોર પકડી રહી છે.